SKRIFTLIG FORESPØRGSEL P-0062/00

af Evelyne Gebhardt (PSE) til Kommissionen

(18. januar 2000)

Om: Forhøjelse af flypriser

1. Har Kommissionen kendskab til, at de store europæiske ruteflyselskaber i samordnet aktion har opsagt agenturaftalerne med rejsebureauerne og tilbudt nye aftaler på dårligere betingelser, idet disse betingelser alle har samme omfang?

2. Har Kommissionen ligeledes kendskab til, at rejsebureauerne udligner nedskæringerne i deres provision ved at opkræve en ny serviceafgift (Transaction Fee) af de rejsende, der som endelige forbrugere på denne måde er udsat for en skjult og godkendt forhøjelse af flypriserne?

3. Er Kommissionen ligeledes af den opfattelse, at de rejsende ganske vist kan omgå flyprisforhøjelsen ved direkte at booke hos flyselskaberne, men at de til gengæld må finde sig i dårligere service og bevirker, at talrige arbejdspladser i rejsebureauerne går tabt?

4. Anser Kommissionen sådanne prisaftaler på bekostning af den endelige forbruger og sikkerheden af arbejdspladserne i rejsebureauerne for forenelig med gældende europæisk ret? Hvornår og i hvilken form agter Kommissionen at skride ind, hvis fællesskabsretten er blevet overtrådt eller hvis der blot er mistanke om overtrædelse af fællesskabsretten?

Svar afgivet på Kommissionens vegne af Mario Monti

(17. februar 2000)

Kommissionen kan informere det ærede medlem om, at den aktivt har undersøgt forbindelserne mellem flyselskaber og rejsebureauer. I en for nylig vedtagen beslutning vedrørende konkurrencelovgivningen(1) har Kommissionen gjort rede for sin politik vedrørende flyselskabernes

provisioner til rejsebureauer. Beslutningen omhandlede bl.a. British Airways nye politik, der bestod i at reducere den normale provision til rejsebureauerne i det Forenede Kongerige og i stedet indføre et nyt system, hvorefter rejsebureauerne kunne optjene ekstraprovision ved at opfylde visse målsætninger. I henhold til beslutningen var denne supplerende provision et misbrug af British Airways dominerende position på Det Forenede Kongeriges marked for rejsebureautjenester. Disse provisionsordninger skulle sikre rejsebureauernes loyalitet over for British Airways, og var ikke et udtryk for ekstra tjenester, som disse udførte, eller omkostningsbesparelser for British Airways. Der er indløbet klager over lignende ordninger hos andre flyselskaber i Fællesskabet. Kommissionen træffer alle nødvendige foranstaltninger for at sikre, at principperne i beslutningen vedrørende British Airways også finder anvendelse på andre flyselskaber i Fællesskabet.

Kommissionen har imidlertid ikke for indeværende nogen beviser for, at flyselskaber efter fælles aftale skulle have nedsat deres normale provision samtidig, og der er heller ingen tegn på, at hovedparten af rejsebureauerne efter samlet aftale er begyndt at anvende ovennævnte serviceafgift. Der er altså intet, der tyder på, at der virkelig foreligger en sådan forhøjelse af flypriser, som det ærede medlem henviser til. Kommissionens indsats har været koncentreret omkring de nye supplerende provisionsordninger, som visse flyselskaber har indført, og som giver rejsebureauerne mulighed for at kompensere for nedsættelsen af den almindelige provision. Kommissionen har ingen mening om, hvorvidt det er at foretrække, at forbrugerne køber deres billetter direkte hos flyselskaberne eller gennem et rejsebureau.

Kommissionen deler det ærede medlems bekymring over, at forholdet mellem visse flyselskaber og rejsebureauer kan have alvorlige negative følger for andre flyselskaber, rejsebureauer og i sidste ende for forbrugerne. De nuværende foranstaltninger er udarbejdet med henblik på at sikre, at principperne i fællesskabsretten overholdes, således at disse negative følger undgås.

(1) Kommissionens beslutning 1999/1973/EF British Airways, endnu ikke offentliggjort.